Pápež František v nedeľu prvýkrát po vyše mesiaci opustil Vatikán, aby odslúžil v rímskej Svätyni Božieho milosrdenstva omšu, ktorá sa konala bez prítomnosti veriacich. Vo svojej homílii varoval pred "vírusom ľahostajného egoizmu", ktorý je podľa neho horší než nový koronavírus. Informovala o tom agentúra Reuters.
Hlava katolíckej cirkvi vyhlásila, že ani počas súčasnej pandémie nemožno zabúdať na milosrdenstvo, spolupatričnosť a solidaritu. V rámci snáh o prekonanie zdravotnej krízy treba podľa pápeža pamätať aj na chudobných a znevýhodnených.
"Teraz, zatiaľ čo myslíme na jedno pomalé a namáhavé zotavovanie sa z pandémie, vkráda sa práve toto nebezpečenstvo: zabudnúť na toho, kto zostal pozadu. Rizikom je, že nás postihne ešte horší vírus – vírus ľahostajného egoizmu," citoval z Františkovej kázne server Vatican News.
Podľa pápeža sa takýto egoizmus prejavuje vtedy, keď každý myslí len na svoje vlastné dobro, pričom dochádza "k selektovaniu osôb, k vyraďovaniu chudobných, k obetovaniu toho, kto je pozadu".
The faithful and patient mercy of God never tires of reaching out to lift us up when we fall. He wants us to see him, not as a taskmaster with whom we have to settle accounts, but as our Father who always raises us up. #DivineMercySunday
— Pope Francis (@Pontifex) April 19, 2020
Uzdravenie a zotavenie sa z pandémie musí byť podľa neho dopriate všetkým bez rozdielu: "Táto pandémia nám pripomína, že nie sú rozdiely a hranice medzi tými, čo trpia. Všetci sme krehkí, všetci sme rovnakí, všetci sme vzácni."
František slávil omšu v rímskej Svätyni Božieho milosrdenstva (Spirito Santo in Sassia) nachádzajúcej sa neďaleko Vatikánu. Návštevu v tomto chráme uskutočnil v deň, keď katolícka cirkev slávi nedeľu Božieho milosrdenstva.
V dôsledku prísnych karanténnych opatrení, ktoré v Taliansku platia do 3. mája, sa omša konala bez veriacich, len za účasti dvoch koncelebrantov a niekoľkých rehoľných sestier.
Podobnú návštevu Ríma pápež uskutočnil naposledy 15. marca, keď sa v dvoch tamojších svätyniach modlil za ukončenie pandémie nového koronavírusu.Zdroje: vaticannews.va, TASR